SL Uradni list Evropske unije L 15/2

UREDBA KOMISIJE (EU) 2016/67

z dne 19. januarja 2016

o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za ametoktradin, klorotalonil, difenilamin, flonikamid, fluazinam, fluoksastrobin, halauksifen-metil, propamokarb, protiokonazol, tiakloprid in trifloksistrobin v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za klorotalonil, propamokarb, tiakloprid in trifloksistrobin so bile določene v Prilogi II k Uredbi (ES) št. 396/2005. Za ametoktradin, flonikamid, fluazinam, fluoksastrobin in protiokonazol so bile MRL določene v delu A Priloge III k navedeni uredbi. Za difenilamin so bile MRL določene v Prilogi V in delu A Priloge III k navedeni uredbi. Kar zadeva halauksifen-metil, niso bile določene posebne MRL in snov ni bila vključena v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1)(b) navedene uredbe.

(2) V okviru postopka za registracijo fitofarmacevtskega sredstva, ki vsebuje aktivno snov ametoktradin, za uporabo na žajblju in baziliki je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(3) Za flonikamid je bila taka vloga vložena za papriko, brstični ohrovt, grah (brez strokov), bombaževo seme, ječmen, oves in rž. Za fluazinam je bila taka vloga vložena za paradižnik. Za fluoksastrobin in protiokonazol sta bili taki vlogi vloženi za šalotko. Za propamokarb je bila taka vloga vložena za por. Za tiakloprid je bila taka vloga vložena za topinambur/laško repo.

(4) V skladu s členom 6(2) in (4) Uredbe (ES) št. 396/2005 je bila vložena vloga za klorotalonil na ameriških brusnicah. Vložnik trdi, da pri odobrenih načinih uporabe navedene snovi na taki kmetijski rastlini v Združenih državah Amerike ostanki presegajo MRL iz Uredbe (ES) št. 396/2005 in da je za preprečevanje trgovinskih ovir pri uvozu navedene kmetijske rastline potrebna višja MRL.

(5) V skladu s členom 8 Uredbe (ES) št. 396/2005 so zadevne države članice navedene vloge ocenile in Komisiji poslale poročila o ocenah.

(6) Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Navedena mnenja je poslala Komisiji in državam članicam ter jih javno objavila.

(7) Kar zadeva propamokarb, Agencija priporoča določitev nove MRL za por v višini 30 mg/kg, ki izhaja iz zaokrožitve navzgor vrednosti 20 mg/kg, izračunane s kalkulatorjem za izračun MRL Organizacije za gospodarsko sodelovanje in razvoj (OECD). Če se za por upošteva faktor za kuhanje za listnate kmetijske rastline v višini 0,88, MRL ne bo povzročila prekoračitve akutnega referenčnega odmerka in bo zato varna za potrošnike. Kljub temu pa je glede na pomisleke, ki so jih izrazile nekatere države članice, MRL bolj primerno določiti brez zaokrožitve v višini 20 mg/kg. Ta vrednost ustrezno pokriva nameravane načine uporabe na poru.

(8) Agencija je glede vseh drugih vlog ugotovila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Agencija je upoštevala najnovejše informacije o toksikoloških značilnostih snovi. Agencija je prav tako ugotovila, da niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih kmetijskih rastlin in proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(9) Kar zadeva difenilamin, so v Uredbi Komisije (EU) št. 772/2013 (3) določene začasne MRL za jabolka in hruške. Podatki o spremljanju kažejo, da pri neobdelanih jabolkih in hruškah še vedno prihaja do neizogibne navzkrižne kontaminacije. Da se nosilcem dejavnosti zagotovi dovolj časa, da popolnoma odstranijo ostanke difenilamina v skladiščnih prostorih, je primerno ohraniti navedene začasne MRL, ki bodo pregledane. Pri pregledu se bodo upoštevale informacije, ki bodo na voljo v dveh letih od objave te uredbe.

(10) Dne 5. julija 2013 je Komisija za Codex Alimentarius (CAC) (4) sprejela mejno vrednost ostankov iz Codexa (CXL) za trifloksistrobin v oljkah za proizvodnjo olja. Ta CXL je varna za potrošnike v Uniji (5), zato bi jo bilo treba vključiti v Uredbo (ES) št. 396/2005 kot MRL.

(11) Kar zadeva tiakloprid in trifloksistrobin, je bilo z Uredbo Komisije (EU) 2015/1200 (6) spremenjenih več MRL. V navedeni uredbi je določeno znižanje MRL za tiakloprid v topinamburju/laški repi in za trifloksistrobin v oljkah za proizvodnjo olja na ustrezne meje določljivosti, ki se uporabljajo od 12. februarja 2016. Zaradi pravne varnosti je primerno, da se MRL iz te uredbe uporabljajo od istega datuma.

(12) Za halauksifen-metil je Agencija predložila sklep o strokovnem pregledu ocene tveganja za pesticide z navedeno aktivno snovjo (7). V zvezi s tem je priporočila določitev MRL, ki zajemajo reprezentativne načine uporabe v skladu z dobrimi kmetijskimi praksami v Uniji. Komisija se je glede ustreznih mej določljivosti posvetovala z referenčnimi laboratoriji Evropske unije.

(13) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(14) Uredbo (ES) št. 396/2005 bi bilo zato treba ustrezno spremeniti.

(15) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Kar zadeva MRL za tiakloprid v topinamburju/laški repi in MRL za trifloksistrobin v oljkah za proizvodnjo olja, pa se uporablja od 12. februarja 2016.

Ta uredba je v celoti zavezujoča in se neposredno uporablja v vseh državah članicah. V Bruslju, 19. januarja 2016 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu.

Reasoned opinion on the modification of the existing MRLs for ametoctradin in sage and basil (Obrazloženo mnenje o spremembi obstoječih MRL za ametoktradin v žajblju in baziliki). EFSA Journal 2015;13(6):4153 [22 str.].

Setting of an import tolerance for chlorothalonil in cranberries (Določitev uvozne tolerance za klorotalonil v ameriških brusnicah). EFSA Journal 2015;13(7):4193 [21 str.].

Reasoned opinion on the modification of the existing MRLs for flonicamid in several crops (Obrazloženo mnenje o spremembi obstoječih MRL za flonikamid v več kmetijskih rastlinah). EFSA Journal 2015;13(5):4103 [26 str.].

Reasoned opinion on the setting of a new MRL for fluazinam in tomatoes (Obrazloženo mnenje o določitvi nove MRL za fluazinam v paradižniku). EFSA Journal 2015;13(6):4154 [23 str.].

Modification of the existing maximum residue level (MRL) for fluoxastrobin in shallots (Sprememba obstoječe mejne vrednosti ostankov (MRL) za fluoksastrobin v šalotki). EFSA Journal 2015;13(6):4143 [19 str.].

Reasoned opinion on the modification of the existing maximum residue levels for propamocarb in onions, garlic, shallots and leeks (Obrazloženo mnenje o spremembi obstoječih mejnih vrednosti ostankov (MRL) za propamokarb v čebuli, česnu, šalotki in poru). EFSA Journal 2015; 13(4):4084[20 str.].

Modification of the existing maximum residue level (MRL) for prothioconazole in shallots (Sprememba obstoječe mejne vrednosti ostankov (MRL) za protiokonazol v šalotki). EFSA Journal 2015;13(5):4105 [20 str.].

Modification of the existing maximum residue level for thiacloprid in Jerusalem artichokes (Sprememba obstoječe mejne vrednosti ostankov (MRL) za tiakloprid v topinamburju/laški repi). EFSA Journal 2015;13(7):4191 [18 str.].

(3) Uredba Komisije (EU) št. 772/2013 z dne 8. avgusta 2013 o spremembi prilog II, III in V k Uredbi (ES) št. 396/2005 Evropskega parlamenta in Sveta glede najvišjih mejnih vrednosti ostankov za difenilamin v ali na nekaterih proizvodih (UL L 217, 13.8.2013, str. 1).

(4) Poročila Odbora Codex za ostanke pesticidov so na voljo na: http://www.codexalimentarius.org/download/report/799/REP13_PRe.pdf.

Skupni program FAO/SZO za prehranske standarde, Komisija za Codex Alimentarius. Dodatka II in III. 36. zasedanje. Rim, Italija, 1.–5. julij 2013.

(5) Scientific support for preparing an EU position for the 45th Session of the Codex Committee on Pesticide Residues (CCPR) (Znanstvena podpora za pripravo stališča EU na 45. zasedanju Odbora Codex za ostanke pesticidov (CCPR)). EFSA Journal 2013;11(7):3312 [210 str.]. doi:10.2903/j.efsa.2013.3312.

(6) Uredba Komisije (EU) 2015/1200 z dne 22. julija 2015 o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za amidosulfuron, fenheksamid, kresoksim-metil, tiakloprid in trifloksistrobin v ali na nekaterih proizvodih (UL L 195, 23.7.2015, str. 1).

(7) Conclusion on the peer review of the pesticide risk assessment of the active substance halauxifen-methyl (XDE-729 methyl) (Sklep o strokovnem pregledu ocene tveganja za pesticide z aktivno snovjo halauksifen-metil (XDE-729 metil)). EFSA Journal 2014;12(12):3913 [93 str.].